夜中不成寐
作者：徐瑞
朝代：宋

paragraphs: 夜中不成寐，披衣步前庭。
榮榮無塵雜，四面敞且平。
俯聽衆竅靜，仰視疏星明。
眇然寓其間，一粟浮大瀛。
滔滔匯衆濁，涓流若爲清。
矧今六八年，華髪日夜生。
平生信古學，及此將何成。
妄動多險阻，深居來譏評。
和同豈不願，矯揉非其情。
世眼自醜好，千載有重輕。
所志不可移，坐待鄰雞鳴。